Hydromel

Le hydromel [hi-dro-mél] es un bibita alcoholic producite per le fermentation de melle. Le hydromel pote esser facite con solmente tres ingredientes: melle, aqua e levatura – ma sovente on adde condimentos, succos, granos, etc. pro producer un sapor particular. On lo bibe fresc, o calde con species como un bibitura de hiberno.

Historia
Le hydromel esseva le biberage alcoholic le plus popular de un periodo archaic; illo es mentionate in le Rigveda (scriptura sacrate del India del secunde millennio ante le Era Commun) como un dono convenibile al deos. Illo esseva un bibita favorite del vikinges, e figura amplemente in le mythologia nordic. Le hydromel ha continuate a esser traditional in multe paises de Europa Oriental, Europa del Nord, Ethiopia, Britannia etc. In multe paises, altere biberages como le vino e le bira ha eclipsate le hydromel; le production domestic es plus commun que le commercial.

Characteristicas
Le consistentia e dulcessa de hydromeles son normalmente similabile a illos de vinos blanc dulce o de porto. Su color es aurate; su claritate depende del ingredientes supplementari e del typo precise de melle utilisate. Le contento de alcohol in hydromel pote variar inter 8% e 19%; le medio de 13% es assatis typic.

Production
Le procedura de production de hydromel, a saper le fermentation, es fundamentalmente le mesme que illo del vino, cidra e bira; on pote contrastar le liquores como rum, eau-de-vie o whisky que son producite per le distillation. Le hydromel «pur» non es carbonatate, ma il ha variantes local que lo son: le sima finlandese, le braggot anglese (un hybrida de hydromel e bira) o le chouchenn breton (un hybrida de hydromel e cidra).

Consumption
On consume le hydromel con pan (como in le Epopeia de Gilgamesh), con carne (como in le litteratura gallese medieval), con plattos estufate con species (como in Ethiopia), con melones (como in le Europa Oriental) o con panettos frite al sucro (como in Finlandia).

Categoria:Bibita alcoholic
Categoria:Alimentos